KIRJALLINEN KYSYMYS P-3457/00

esittäjä(t): Marit Paulsen (ELDR) komissiolle

(30. lokakuuta 2000)

Aihe: Komission Tukholman edustusto

Komission Tukholman edustusto on koko olemassaolonsa ajan ollut skandaalien varjostama. Viimeisimpänä tapauksena on noussut esiin pidemmän aikaa jatkuneiden edustuston taloudellisten väärinkäytösten käsittelytapa. Äskettäin erotettiin neljä paikallisesti palvelukseen otettua työntekijää kyseisten väärinkäytösten vuoksi. Samalla kuitenkin korkeammassa asemassa olevat virkamiehet jatkavat edustuston palveluksessa tai heidät on ylennetty parempiin tehtäviin.

Näin huolestuttavaa menettelytapaa on syytä arvostella. Päälliköiden vastuu on selvitettävä kunnolla ennen kuin heidän alaisiaan erotetaan.

Vajaa vuosi sitten Euroopan komission Ruotsin edustuston silloinen päällikkö siirrettiin uusiin tehtäviin komissiossa. Aikaa on kulunut, mutta komissio ei ole vieläkään kyennyt rekrytoimaan uutta henkilöä edustuston johtoon. Tilanne on erittäin huolestuttava.

Kahden kuukauden kuluttua Ruotsi aloittaa Euroopan unionin puheenjohtajavaltiona. On valitettavan todennäköistä, että mitään näistä ongelmista ei saada ratkaistuksi ennen sitä. Ruotsi joutuu siis puheenjohtajakaudellaan kärsimään sen vuoksi, että komissio ei ole kyennyt ratkaisemaan ilmennyttä ongelmaa.

Haluaisin tämän vuoksi kysyä komissiolta seuraavaa:

- Millä perusteella komissio erotti työntekijöitä ennen päälliköiden vastuun selvittämistä?

- Milloin komissio arvelee julkistavansa virallisen selvityksen tapahtumien kulusta ja siitä, ketkä ovat kokonaisvastuussa?

- Milloin komission Tukholman edustusto saa moitteettomasti toimivan johdon ja organisaation?

Romano Prodin komission puolesta antama vastaus

(14. joulukuuta 2000)

Saatuaan tulokset Euroopan petostentorjuntaviraston (OLAF) toteuttamasta tutkimuksesta komission Ruotsin edustustossa ja kuultuaan asianosaisia ennalta puolustautumisoikeuden periaatteiden mukaisesti komissio päätti purkaa Tukholman edustuston neljän paikallisen toimihenkilön työsuhteen ilman irtisanomisaikaa. Kukin irtisanomispäätös tehtiin noudattamalla Ruotsin työsopimuslainsäädännön määräyksiä ja Ruotsissa palveluksessa oleviin paikallisiin toimihenkilöihin sovellettavia erityisiä palvelussuhteen ehtoja. Ruotsin lainsäädännön mukaisesti asianosaisilla on lisäksi mahdollisuus hakea muutosta näihin päätöksiin.

Rinnakkaiset kurinpitomenettelyt, jotka tässä asiassa on aloitettu eräitä virkamiehiä vastaan, ovat vielä vireillä. Irtisanomis- ja kurinpitomenettelyt ovat edenneet eri tahtia lähinnä siksi, että kyseisten henkilöstöryhmien hallinnollisten asemien välillä on eroja ja että niihin ei näin ollen sovelleta samoja säännöksiä. Paikallisia toimihenkilöitä koskevat menettelyt kuuluvat tässä asiassa Ruotsin lainsäädännön piiriin (jossa työnantajalle asetetaan hyvin tiukat aikarajoitukset menettelyn läpiviemiseksi), mutta virkamiehiä koskevissa menettelyissä on noudatettava Euroopan yhteisöjen virkamiehiin sovellettavia henkilöstösääntöjä. Erot henkilön asemaan perustuvissa menettelytavoissa eivät kuitenkaan heikennä asianomaisten puolustautumisoikeuksia eivätkä aiheuta syrjivää kohtelua kummassakaan tapauksessa.

Väitteet siitä, että korkeiden virkamiesten vastuuta ei olisi selvitetty ja että heitä olisi ylennetty parempiin tehtäviin, ovat täysin vailla todellisuuspohjaa.

OLAFin laatima tutkintakertomus on toimitettu komissiolle ja Ruotsin oikeusviranomaisille Euroopan petostentorjuntaviraston tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999(1) mukaisesti. Tällaisissa tutkimuksissa annetut tai saadut tiedot ovat luottamuksellisia; niitä ei saa ilmaista muille kuin niille henkilöille, joiden kuuluu tehtäviensä vuoksi Euroopan yhteisöjen tai jäsenvaltioiden toimielimissä tuntea ne, eikä niitä saa käyttää muuhun tarkoitukseen kuin petosten ja lahjonnan torjumiseen.

Komissio ei vielä tiedä tarkalleen, milloin Tukholman edustustoa koskevien tutkimusten lopulliset tulokset valmistuvat. Vireillä olevat kurinpitomenettelyt on kuitenkin tarkoitus viedä loppuun keväällä 2001. Komissio ilmoittaa tuloksista parlamentille voimassa olevien sääntöjen mukaisesti.

Vastauksena kysymykseen komission Ruotsin edustuston johdon ja organisaation toimivuudesta on ensin todettava, että Tukholman edustuston johdossa on toistaiseksi vt. päällikkö, joka on vallitsevissa erityisoloissa hoitanut vaativaa tointansa erittäin hyvin. Lisäksi, kuten komissio mainitseekin vastauksessaan suulliseen kysymykseen H-741/2000, jonka Jonas Sjöstedt esitti Euroopan parlamentin vuoden 2000 lokakuun istuntojakson ensimmäisessä istunnossa(2), uutta edustuston päällikköä koskeva palvelukseenottomenettely on jo loppusuoralla. Komissio aikoo vahvistaa virkanimityksen vuoden 2000 loppuun mennessä noudattamalla tarkkaan nykyisiä palvelukseenottosääntöjä ja huolehtii myös siitä, että Ruotsi saa puheenjohtajakaudellaan täyden tuen komission Tukholman edustustolta.

(1) EYVL L 136, 31.5.1999.

(2) Keskusteltavat aiheet Euroopan parlamentissa (lokakuu I 2000).